Kommissionens forordning (EF) nr. 2409/2000

af 30. oktober 2000

om ændring af forordning (EF) nr. 1623/2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismerne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1) særlig artikel 33, og

ud fra følgende betragtninger:

(1) I artikel 2, stk. 2, i Kommissionens forordning (EF) nr. 1623/2000(2) anføres det, at de erhvervsdrivende, som er omfattet af de obligatoriske destillationsforanstaltninger, kun omfattes af foranstaltningerne i denne forordning, hvis de har overholdt forpligtelserne i forbindelse med disse. Det er nødvendigt for høståret 2000/01 at supplere denne bestemmelse med en henvisning til de obligatoriske destillationsforpligtelser, som skulle overholdes i det foregående høstår, der endnu forvaltes ved Rådets forordning (EØF) nr. 822/87(3), senest ændret ved forordning (EF) nr. 1677/1999(4).

(2) Som fastsat i artikel 55, stk. 2, i forordning (EF) nr. 1623/2000 har Frankrig mulighed for at graduere opkøbsprisen for vin i forbindelse med destillation i henhold til artikel 28 i forordning (EF) nr. 1493/1999. For at modvirke de økonomiske virkninger af denne foranstaltning for destillationsvirksomhederne er det nødvendigt at fastsætte en tilsvarende graduering af destillationsstøtten. Der bør indsættes en sådan bestemmelse i de artikler, hvori støtteniveauet er fastsat.

(3) Der skal for de i artikel 27 og 28 i forordning (EF) nr. 1493/1999 omhandlede destillationer fastsættes en maksimal tolerance med hensyn til de mængder, der leveres til obligatorisk destillation. I forordning (EF) nr. 1623/2000 omhandles en sådan tolerance kun i artikel 48, der drejer sig om destillation af biprodukter ved vinfremstillingen. Det er derfor nødvendigt at indsætte den samme bestemmelse i artikel 56, som omhandler destillation af vin fremstillet af sorter med dobbelt klassificering.

(4) I henhold til artikel 57 i forordning (EF) nr. 1623/2000 er der fastsat særlige bestemmelser for produkter, der er fremstillet ved direkte destillation af vin fremstillet af druesorter, som i klassificeringen for den samme administrative enhed både er anført som druesorter til persning og som sorter til fremstilling af vinbrændevin. Disse bestemmelser har til formål at forhindre, at vinbrændevin fremstilles på grundlag af vin, der omfattes af en obligatorisk eller frivillig destillationsforanstaltning. Ved en fejltagelse er bestemmelsen blevet indsat i afsnit II i kapitel I, som kun omhandler en eneste obligatorisk destillationsforanstaltning. Den pågældende artikel bør derfor flyttes og indsættes i kapitel III om fælles bestemmelser for destillationsforanstaltningerne.

(5) Den i henhold til artikel 63, stk. 5 i forordning (EF) nr. 1623/2000 fastsatte tidsfrist for medlemsstaternes meddelelse af det samlede antal destillationskontrakter, der godkendes i forbindelse med den i artikel 29 i forordning (EF) nr. 1493/1999 omhandlede destillation, er for kort til at kunne overholdes under alle omstændigheder. Det er derfor hensigtsmæssigt at ændre denne frist.

(6) Det er ikke længere obligatorisk at anføre det virkelige alkoholindhold i leveringskontrakterne til destillation. Hvis medlemsstaterne bestemmer, at dette skal være anført, bør der i artikel 65 i forordning (EF) nr. 1623/2000 fastsættes en tolerancetærskel for alkoholindholdet.

(7) Det er nødvendigt, at disse ændringer kommer til at gælde fra den dato, hvor forordning (EF) nr. 1623/2000 træder i kraft.

(8) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

Forordning (EF) nr. 1623/2000 ændres således:

1) I artikel 2, stk. 2, indsættes følgende afsnit:"For produktionsåret 2000/01 vedrører første afsnit de forpligtelser, der er omhandlet i artikel 35 og 36 i forordning (EØF) nr. 822/87."

2) I artikel 56 indsættes følgende afsnit:"Ved anvendelse af muligheden for at graduere opkøbsprisen, som omhandlet i artikel 55, stk. 2, gradueres den i første afsnit omhandlede støtte tilsvarende.

Der gives ingen støtte for de vinmængder, der leveres til destillation, og som overskrider den i artikel 52 i denne forordning omhandlede forpligtelse for producenten med mere end 2 %."

3) Artikel 57 udgår.

4) Artikel 63, stk. 5, sidste sætning, affattes således:"Medlemsstaterne meddeler Kommissionen den samlede mængde godkendte kontrakter i forbindelse med den første meddelelse i henhold til stk. 4 efter denne godkendelse."

5) I artikel 65, stk. 10, indsættes følgende afsnit:"Når det virkelige alkoholindhold udtrykt i volumen er anført i kontrakten, må der være en afvigelse på 1 % vol. mellem det anførte indhold og det, der fremgår af kontrollen."

6) Følgende artikel indsættes:

"Artikel 65a

Egenskaber ved den alkohol, der er fremstillet ved destillation af visse vine

Ved direkte destillation af vine fra druesorter, der er anført i klassificeringen for den samme administrative enhed både som druer til persning og som druer til fremstilling af vinbrændevin, kan der kun fremstilles et produkt med et alkoholindhold på 92 % vol. eller mere."

7) I artikel 69, stk. 3, indsættes som fjerde afsnit:"Ved anvendelse af muligheden for at graduere opkøbsprisen, som omhandlet i artikel 55, stk. 2, gradueres det i andet led i det foregående afsnit omhandlede støttebeløb tilsvarende."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. august 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. oktober 2000.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 194 af 31.7.2000, s. 45.

(3) EFT L 84 af 27.3.1987, s. 1.

(4) EFT L 199 af 30.7.1999, s. 8.